Omar Bongo
Store norske leksikon,Historie,Verdens historie og samtidshistorie,Afrika,Gabons historie,Gabons samtidshistorie
Omar Bongo var en gabonsk politiker. Han var president i Gabon i flere perioder fra 1967 til 2009. Ved sin død var han Afrikas lengst sittende statsoverhode.
Opprinnelig het han Albert-Bernard Bongo, men han tok navnet El-Hadj Omar Bongo da han konverterte til islam i 1973. I 2003 la han det afrikanske navnet Ondimba til sitt etternavn.Bongo ble utdannet i Brazzaville, tidligere Fransk Ekvatorial-Afrika. Han var offentlig tjenestemann til han tok militær utdanning og startet en karriere i luftvåpenet. Han gikk ut av forsvaret med kapteins grad. Bongo hadde flere stillinger i sentralforvaltningen. Han var statsråd fram til han ble utnevnt til visepresident i 1966, og valgt til stillingen i 1967. Bongo overtok som Gabons statsoverhode da president Léon M'ba døde 2. desember 1967.Bongo ble valgt til president uten motkandidat i 1973, 1979 og 1986. Etter en demokratiseringsprosess vant han presidentvalget mot flere kandidater i 1993, og ble gjenvalgt i 1998 og 2005.Bongo oppnådde anerkjennelse for å ha opprettholdt stabilitet i Gabon. Samtidig ble det hevdet at han hadde beriket seg på landets betydelige oljeinntekter. Han var også under etterforskning for korrupsjon i Frankrike. Les mer i Store norske leksikon Gabon Gabons historie